Document ID: /roh_data/filtered/fineweb-2-filterrobots_roh.jsonl.gz/18630

Las discussiuns davart la telefonia mobila e las schanzas e las ristgas da quella vegnan manadas a moda dira ed agitada. Savens manchia dentant la basa scientifica, vul dir analisas e retschertgas fundadas. Ch'i dettia dentant talas saja en l'interess da l'entira populaziun sco era da l'industria che veglia realisar novs projects, è stà d'udir en il Cussegl dals chantuns. I fetschia perquai era senn d'instradar tals projects e da finanziar quels ord las taxas da concessiun che la Confederaziun ha survegì da las interpresas da telecommunicaziun.
Cussegl federal è d'accord
Quest agir ha era la Cussegliera federala Simonetta Sommaruga beneventà. I saja impurtant da stgaffir confidenza en la populaziun, quai cun sclerir las dumondas avertas cun agid da la scienzia. Mo uschia possian ins prevegnir ad ina bloccada, ha ella ditg. Il Cussegl federal elavurescha ussa in project correspundent.